Vra die veearts: Ingroeitoonnaels - Voertaal
Vra die veearts: Ingroeitoonnaels
Marianne Lomberg Mens en dier 2022-01-13
Ons bully het ingroeitoonnaels gehad wat haar voet se kussinkie beskadig het. Het toe haar toonnaels twee keer by die veearts laat probeer sny. Hy sny toe net een toonnael – was so bang vir haar. Vra ons toe R95 vir sny, R600 vir konsultasie met net 10 pynpille by. Ons is pensionarisse en kan ongelukkig nie bekostig om haar weer na hulle te neem nie.
Ons was weg. Toe ons terugkom, sien ons sy loop baie swaar. Kyk, toe sien ons daar is 'n seer tussen haar tone.
Wat kan ek daarop sit? Ek is so hartseer. Dis my kind, en die ander twee veeartse is baie ver: Vrede en Secunda. Kan nie so ver met haar ry nie – sy is ontsettend woelig.
Sal dit waardeer as jy vir my raad kan gee.
Sjoe, ingroeitoonnaels is baie seer, vir mense én vir diere! Die enigste langtermynoplossing is ongelukkig om die naels te knip – sommer al tien, sodat dié wat nog nie ingegroei het nie, nie daar uitkom nie. En omdat dit so seer is, sal sy ongelukkig dalk ligte sedasie moet kry, wat net 'n veearts kan gee.
Maar daar is een ander ding wat julle dalk kan probeer – hondeversorgingsalonne knip hulle hondeklante se toonnaels wanneer hulle hulle was en knip, en as 'n veearts moet ek sê hulle is soms baie behendiger met die naelknippers as wat ek is! Indien julle 'n hondesalon naby het, gaan gesels met hulle en vra of hulle kan help voor julle moed opgee.